รัฐบาลไทย-ข่าวทำเนียบรัฐบาล-รมช.ประภัตร ลุยแจกโค - กระบือ ที่จังหวัดหนองบัวลำภู พร้อมชี้แจง "โครงการสานฝันสร้างอาชีพ ยกระดับรายได้เกษตรกร"
วันพฤหัสบดีที่ 28 เมษายน 2565
รมช.ประภัตร ลุยแจกโค - กระบือ ที่จังหวัดหนองบัวลําภู พร้อมชี้แจง "โครงการสานฝันสร้างอาชีพ ยกระดับรายได้เกษตรกร"
รมช.ประภัตร ลุยแจกโค - กระบือ ที่จังหวัดหนองบัวลําภู พร้อมชี้แจง "โครงการสานฝันสร้างอาชีพ ยกระดับรายได้เกษตรกร" ชวนเกษตรกรปลูกฟักทอง ประกันราคา 5 บาท ต่อกิโลกรัม
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เป็นประธานในพิธีมอบโคในโครงการธนาคารโค - กระบือ เพื่อเกษตรกร ตามพระราชดําริ พร้อมชี้แจงโครงการ "สานฝันสร้างอาชีพ และยกระดับรายได้เกษตรกร ณ โรงเรียนศรีบุญเรืองวิทยาคาร อําเภอศรีบุญเรือง จังหวัดหนองบัวลําภู โดยมีนายอนุชา พัสถาน ปลัดจังหวัดหนองบัวลําภู พร้อมด้วยหัวหน้าส่วนราชการในพื้นที่ และผู้นําภาคประชาชน ตลอดจนเกษตรกรในพื้นที่ให้การต้อนรับ
"โครงการธนาคารโค - กระบือ เพื่อเกษตรกร ตามพระราชดําริ เกิดขึ้นจากพระมหากรุณาธิคุณของพระบาทสมเด็จพระเจ้าอยู่หัว ที่ทรงพระราชทานโคให้แก่เกษตรกร เพื่อช่วยเหลือเกษตรกรที่ยากจน ให้มีโคเป็นของตนเอง ได้มูลโคเป็นปุ๋ยคอก ได้โคเป็นทรัพย์สินของตนเอง เป็นการเพิ่มรายได้ ลดรายจ่าย รวมถึงเป็นการสนับสนุนให้เกษตรกรมีส่วนร่วมในการรวมกลุ่ม สร้างความเข้มแข็งให้กับชุมชน และขยายผลให้กับเกษตรกรรายอื่นๆ ข้างเคียง" รมช.ประภัตร กล่าว
ทั้งนี้ จังหวัดหนองบัวลําภูมีเกษตรกรที่ได้รับสัตว์จากโครงการธนาคารโค - กระบือ ตามพระราชดําริไปแล้ว จํานวน 500 ราย โค - กระบือ รวม 500 ตัว และในวันนี้มีการส่งมอบเพิ่มให้กับเกษตรกรอีก 27 ราย จํานวนโค - กระบือ รวม 27 ตัว
พร้อมนี้ รมช.ประภัตรยังได้ชี้แจงเกี่ยวกับ "โครงการสานฝันสร้างอาชีพ ยกระดับรายได้เกษตรกร" และกําชับให้ส่วนราชการกระทรวงเกษตรฯ ในพื้นที่จังหวัดหนองบัวลําภู เร่งทําประชาสัมพันธ์โครงการ และสนับสนุนเกษตรกรเข้าร่วมโครงการ ซึ่งโครงการดังกล่าว เป็นนโยบายของรัฐบาล ภายใต้การนําของพลเอก ประยุทธ จันทร์โอชา นายกรัฐมนตรี ให้กระทรวงเกษตรฯ เร่งส่งเสริมอาชีพที่เหมาะสมให้กับเกษตรกร โดยร่วมกับธนาคารเพื่อการเกษตรและสหกรณ์การเกษตร (ธ.ก.ส.) ดําเนินโครงการ มีวัตถุประสงค์ในการปล่อยสินเชื่อสําหรับใช้ในการประกอบอาชีพการเกษตร หรืออาชีพนอกภาคเกษตร หรือการลงทุนค้าขาย เพื่อเสริมรายได้ในครัวเรือน เน้นอาชีพที่มีตลาดรองรับชัดเจน
สําหรับการประกันราคารับซื้อผลผลิต ให้กับเกษตรกรนั้น จะสามารถสร้างรายได้ให้กับเกษตรกรในระยะเวลา ไม่เกิน 6 เดือน มีผลตอบแทนเบื้องต้นเพียงพอต่อการดํารงชีพ และสามารถต่อยอดเป็นอาชีพที่มั่นคงต่อไปได้ในอนาคต ซึ่งโครงการดังกล่าว มีเมนูทางเลือกให้กับเกษตรกรในด้านต่าง ๆ ทั้งเมนูทางเลือกอาชีพด้านปศุสัตว์ เมนูอาชีพด้านพืช และเมนูอาชีพด้านประมง
โดยสามารถยื่นความประสงค์ขอกู้ตามโครงการได้ 2 ช่องทาง ได้แก่ 1) ยื่นขอกู้เงินที่ธนาคาร ธ.ก.ส. สาขาที่ตนเองมีภูมิลําเนาหรือที่ตั้งของโครงการ (Walk In) และ 2) ให้ผู้ขอกู้ลงทะเบียนยื่นขอสินเชื่อผ่านช่องทาง Line Official : BAAC Family และนัดหมายผู้ขอกู้ผ่านระบบนัดหมาย โดยวงเงินกู้สูงสุดรายละไม่เกิน จํานวน 100,000 บาท แต่ต้องไม่เกินค่าใช้จ่ายและหรือค่าลงทุนจริงของลูกค้าแต่ละราย
สําหรับในพื้นที่จังหวัดหนองบัวลําภูจะส่งเสริมสนับสนุนให้เกษตรกรที่สนใจเข้าร่วมโครงการฯ เริ่มจากการปลูกฟักทอง โดยการดําเนินงานได้มีการเจรจาทําข้อตกลงกับภาคเอกชนในการสนับสนุนเมล็ดพันธุ์ให้กับเกษตรกรไปทดลองปลูก และสนับสนุนปุ๋ยที่จําเป็นในการเพาะปลูกแก่เกษตรกร หลังจากขายผลผลิตได้แล้วจึงจะหักต้นทุนค่าเมล็ดพันธุ์ ปุ๋ย โดยมีผู้ประกอบการพร้อมรับซื้อฟักทองลูก ซึ่งจะเข้ามารับซื้อถึงที่ และประกันราคารับซื้อขั้นต่ําที่กิโลกรัมละ 5 บาท